เคทีซีรับอี-เพย์เมนต์
เคทีซีเล็งปรับกลยุทธ์รับอี-เพย์เมนต์ ตั้งเป้าลูกค้าต้องมีบัตรเคทีซีอยู่ในกระเป๋า ช่วยหนุนบัตรเครดิตโต
26 ก.ค. 2559

เคทีซีเล็งปรับกลยุทธ์รับอี-เพย์เมนต์ ตั้งเป้าลูกค้าต้องมีบัตรเคทีซีอยู่ในกระเป๋า ช่วยหนุนบัตรเครดิตโต
นางณัฐชนัญ เก่งลือชา รองประธานเจ้าหน้าที่บริหาร ช่องทางการจัดจำหน่าย บริษัท บัตรกรุงไทย (เคทีซี) เปิดเผยว่า ขณะนี้เคทีซีอยู่ระหว่างการทำแผนกลยุทธ์เพื่อรองรับนโยบายระบบชำระเงินแห่งชาติ (เนชั่นแนล อี-เพย์เมนต์) ที่รัฐบาลต้องการส่งเสริมให้ประชาชนชำระเงินผ่านช่องทางอิเล็กทรอนิกส์ ทั้งพร้อมเพย์ และบัตร เพื่อลดใช้เงินสด ซึ่งจะเป็นปัจจัยสนับสนุนให้ธุรกิจบัตรเครดิตขยายตัว
ทั้งนี้ กลยุทธ์มีเป้าหมายให้ประชาชนมีบัตรเครดิตเคทีซีในกระเป๋าสตางค์ทุกใบ เพื่อเป็นทางเลือกในการชำระเงิน แม้ว่าโครงการส่งเสริมการใช้บัตรเดบิตอาจดึงส่วนแบ่งการใช้จ่ายผ่านบัตรเครดิตไปบ้าง แต่ไม่มาก เพราะบัตรเครดิตมีความยืดหยุ่น มีระยะเวลาชำระ 45 วัน เป็นจุดแข็งที่ทำให้คนเลือกใช้ เทียบกับบัตรเดบิตที่หักบัญชีทันที และมักเป็นผู้ใช้เงินสดเป็นประจำ
สำหรับแผนการรุกขยายฐานลูกค้าใหม่ทั้งบัตรเครดิตและสินเชื่อบุคคลในครึ่งปีหลัง มุ่งเน้นช่องทางผ่านสาขาธนาคารกรุงไทย ที่มีสัดส่วนยอดสมัครมากที่สุดถึง 55% และครึ่งปีแรก ยอดสมัครเติบโต 41% โดยเป้าหมายหลักยังเน้นคนรุ่นใหม่เริ่มทำงาน และพนักงานประจำทั้งในเขตกรุงเทพฯ และปริมณฑล ส่วนกลุ่มที่ระมัดระวัง ไม่ได้ระบุเป็นพิเศษ จะดูตามลักษณะงาน หากติดต่อเข้าถึงยากอาจต้องระวัง เช่น พนักงานสายการผลิตที่ห้ามรับโทรศัพท์ หรือผู้ทำธุรกิจส่วนตัวก็จะเน้นดูเป็นพิเศษ เน้นผู้ที่มีศักยภาพใช้จ่ายและความสามารถชำระหนี้ที่ดี
นางณัฐชนัญ ระบุว่า ด้วยกลยุทธ์ที่เข้มข้นในครึ่งปีหลัง คาดว่าสิ้นปีนี้เคทีซีจะสามารถขยายฐานสมาชิกบัตรเครดิตใหม่ได้ตามเป้าหมาย 4 แสนราย หลังจากครึ่งปีแรกทำได้ 1.8 แสนราย เติบโต 30% และขยายฐานลูกค้าสินเชื่อบุคคลทั้งปีได้ 1.46 แสนราย เกินเป้าหมายที่วางไว้ 1 แสนราย เนื่องจากครึ่งปีแรกทำได้กว่า 8.5 แสนราย เพิ่มขึ้น 40%
อย่างไรก็ตาม ภาวะเศรษฐกิจที่ไม่แน่นอน การรุกขยายฐานลูกค้าจะดำเนินการอย่างระมัดระวัง และไม่มีการผ่อนปรนหลักเกณฑ์การพิจารณาสินเชื่อ โดยอัตราการอนุมัติบัตรเครดิตยังคงที่ 50% และสินเชื่อบุคคลอยู่ที่กว่า 40% หนี้ที่ไม่ก่อให้เกิดรายได้ (เอ็นพีแอล) ยังต่ำกว่าตลาด โดยเอ็นพีแอลบัตรเครดิตอยู่ที่ 1.4% และเอ็นพีแอลสินเชื่อบุคคล 1% และสิ้นปีคาดว่าจะรักษาระดับไว้ไม่เกิน 2%
ปัจจุบัน เคทีซีมีลูกค้า 1.6 ล้านราย ฐานบัตร 1.9 ล้านใบ คิดเป็นส่วนแบ่งตลาด 8.9% จากระบบที่มีกว่า 10 ล้านใบ เป็นบัตรที่เคลื่อนไหวประจำมากกว่า 60% ส่วนลูกค้าสินเชื่อบุคคลอยู่ที่ 7 แสนราย